กนง.คาดศก.ปีนี้โต5.7%
กนง.ปรับอัตราการเติบโตทางเศรษฐกิจปีนี้ใหม่ เพิ่มเป็น 5.7% จากเดิม 4.9%
21 มี.ค. 2555

กนง.ปรับอัตราการเติบโตทางเศรษฐกิจปีนี้ใหม่ เพิ่มเป็น 5.7% จากเดิม 4.9% 
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) กล่าวว่า ในการประชุมคณะกรรมการนโยบายการเงิน(กนง.)วันนี้ ที่ประชุมกนง. ได้มีการปรับคาดการณือัตราการเติบโตทางเศรษฐกิจ(จีดีพี)ปีนี้ใหม่ จากเดิมที่ 4.9% เพิ่มเป็น 5.7% เนื่องจากมองการฟื้นตัวของเศรษฐกิจไทยมีความชัดเจนขึ้น หลังเครื่องชี้ภาวะเศรษฐกิจปรับดีขึ้นทุกด้านและชี้ว่าภาคการผลิตน่าจะกลับสู่ภาวะปกติได้ในไตรมาส 3 ซึ่งในช่วงครึ่งปีหลังจะโตได้ดี



ไพบูลย์
“การปรับจีดีพีปีนี้เป็น 5.7% จากปีก่อนหน้าที่โตเพียง 0.1% เป็นการตจากฐานที่ต่ำ การโตระดับนี้ไม่ถือว่าโตมาก เพราะอยู่ในระดับใกล้เคียงกับศัยภาพของเศรษฐกิจ การโตเช่นนี้น่าจะเห็นได้ในไตรมาส 3และไตรมาส 4 ปีนี้ ซึ่งปัจจัยที่จะมาสนับสนุนการเติบโตปีนี้ คือ อุปสงค์ในประเทศเป็นสำคัญ ทั้งจากการจัดงบประมาณขาดดุล การใช้จ่ายในประเทศที่น่าจะดีขึ้น จากรายได้การจ้างงานและความเชื่อมั่นภาคเอกชนที่ปรับดีขึ้น” นายไพบูลย์กล่าว
ทั้งนี้ พร้อมกันนี้ กนง.ยังได้ปรับคาดการณ์เงินเฟ้อปีนี้ใหม่ด้วย โดยปรับเงินเฟ้อทั่วไปขึ้นเป็น 3.4% จากเดิมที่คาดไว้ 3.2% ส่วนเงินเฟ้อพื้นฐานปรับเพิ่มขึ้นเป็น 2.4% จากเดมที่คาดไว้ที่ 2.2% เพื่อให้สอดคล้องกับการฟื้นตัวทางเศรษฐกิจที่มีแนวโน้มฟื้นตัวได้ดีขึ้น
นายไพบูลย์ กล่าวว่า นอกจากนี้ กนง.ยังได้ประกาศใช้เป้าหมายเงินเฟ้อปีนี้ คือ ใช้เงินเฟ้อพื้นฐานตัวเดิมที่ระดับ 0.5-3% เพื่อเป็นเป้าหมายในการดูแลเสถียรภาพเศรษฐกิจและเงินเฟ้อร่วมกับกระทรวงการคลังตลอดปี 2555 นี้ หลังจากกระทรวงการคลังไม่เห็นชอบกับเป้าหมายใหม่ที่ธปท.เสนอให้ใช้เงินเฟ้อทั่วไปที่ 3% บวกลบ 1.5% ส่วนในปี 2556 ค่อยมาทบทวนอีกครั้งว่าจะใช้เป้าหมายเงินเฟ้อใดต่อไป